Innocentius episcopus servus servorum Dei, dilectis filiis decano et capitulo Eduensi salutem et apostolicam benedictionem. Cum a nobis petitur quod justum est et honestum, tam vigor equitatis quam ordo exigit rationis ut id per sollicitudinem officii nostri ad debitum perducatur effectum. Sane vestra petitio nobis exhibita continebat quod abbas et conventus monasterii Luxoviensis ordinis sancti Benedicti, Bisuntini diocesis, attendentes quod in villa de Moloisie sita subtus sanctum Romanum, Eduensis diocesis, que tunc erat ipsorum ab eodem monasterio distabat nimium propter quod minus fructuosa existebat eisdem, vobis villam ipsam cum omnibus possessionibus, redditibus, temporali jurisdictione ac aliis juribus et libertatibus ad eam spectantibus concesserunt, venerabilis fratris nostri archiepiscopi Bisuntini eorum diocesani ad id accedente consensu, receptis a vobis omnibus redditibus et proventibus quos in parochia ecclesie de Poloigne tunc temporis habebatis, recepta etiam a vobis quadam pecunie quantitate, prout in litteris inde confectis plenius dicitur contineri. Nos igitur vestris supplicationibus inclinati, quod super hoc provide factum est et in alterius prejudicium non redundat, ratum habentes et gratum id auctoritate apostolica confirmamus et presentis scripti patrocinio communimus. Nulli ergo, etc. Datum Lugduni, VI kal. Aprilis, pontificatus nostri anno octavo.